  Анжелика Тихонова корреспондент Дэри ёросысь Ожмос черкогуртын пулэсь синпелет лэсьтонъя «Выжыкыл куш» («Поляна сказок») элькун фестиваль-вожвылъяськон ортчиз. Ужрад улсын кибашлыос 10 скульптураос лэсьтыса кельтӥзы. Со сярысь «ВКонтакте» мерлыко вотэсысь «Культурный центр «Бабинский» огинын ивортӥзы. Ужрадэ Пичи Пурга, Кияса, Сьӧлта, Балезино, Кез, Дэри ёросъёсысь но Ижкарысь, Можгаысь но Сарапулысь 10 кибашлыос но соослэн куинь юрттӥсьёссы пыриськизы. Соос нылпи площадкалы выжыкылъёсысь но мультфильмъёсысь мотивъёсъя синпелетъёс лэсьтӥзы Фестиваль-вожвылъяськонэз ворсанэ Удмуртиысь лулчеберетъя министр Владимир Соловьёв но пыриськиз. Со та ужрад улсын кылдытэм нылпи площадка черкогуртлэн улоназ бадӟым инты басьтоз шуыса пусйиз но, кибашлыослы котьку но котькыӵе ужрадъёсы пыриськыны дась луэмзы, дырзэс шедьтэмзы понна тау кариз. Удмуртиын гинэ декоративно-прикладной искусствоосъя центръёслы юрттэт сётонъя сӧзнэт радъямын. Удмуртиын гинэ таӵе кибашлыос вань, кудъёсыз ас ужъёсынызы Россиын гинэ ӧвӧл, палэнын но ушъяськыны быгато. Татын гинэ кунгож сьӧрысь пыриськисьёсын калыккуспо фестивальёс ортчылӥзы. Со калыкмы, Удмуртиын улӥсь калыкмы, зэмзэ но быгатонлыко шуыса вера Владимир Соловьёв, Удмуртиысь лулчеберетъя министрЖюрилэн ёзчиосыз быръемзыя, пулэсь синпелет лэсьтонъя «Поляна сказок» фестиваль-вожвылъяськонын вормисе потӥзы: 1 инты – Пётр Камашев, Дэри ёрос, Ожмос черкогурт. «Мюнхгаузен» уженыз; 2 инты – Николай Тарасов, Пичи Пурга ёрос, Вуж Мӧнья гурт, «Почтальон Печкин и Шарик» уженыз; 3 инты – Сергей Щепин, Можга, «Баба Яга» уженыз. Пусъём, ужрадэз ортчытыны кичӧлтонэн Ожмосысь кибашлы Пётр Камашев потӥз. Ӵектосэз понна Удмуртилэн тӧроез Александр Бречалов, элькунысь лулчеберетъя министерство но ӟуч лулчеберетъя огазеяськон дурбасьтӥзы.  «Поляна сказок» фестиваль-вожвылъяськон улсын лэсьтэм синпелетъёс но кибашлыос 10 фото Тегъёс: Лулчеберет нылпиос Удмуртия фестиваль вожвылъяськон Дэри кибашлыос  